text: Politiet leder efter listetyv, som to gange har besøgt plejecenter
  06 marts 2017 kl. 05.06
  En cirka 30-årig mand har både fredag og søndag været på et plejecenter i Haderslev og udgivet sig for at være sygeplejerske. Den ene gang stjal han en dametaske.
  Syd- og Sønderjyllands Politi leder nu efter en tyv, som to gange i weekenden har sneget sig ind på et plejecenter på Hiort Lorenzens Vej i Haderslev og udgivet sig for at være sygeplejerske.
  Erik Lindholdt, vagtchef, Syd- og Sønderjyllands Politi: "Vi vil meget gerne høre fra borgere i området ved Hiort Lorenzens Vej, der har set noget mistænkeligt."
  Fredag lykkedes det manden, der er cirka 30 år, at stjæle en dametaske fra en 90-årig beboer. Søndag kom han så igen, men denne gang alarmerede flere beboere personalet, der skræmte manden væk før han nåede at stjæle noget.
  - Vi vil meget gerne høre fra borgere i området ved Hiort Lorenzens Vej, der har set noget mistænkeligt, siger vagtchef Erik Lindholdt ved Syd- og Sønderjyllands Politi til TV SYD. 
  Manden er cirka 30 år og 170-175 centimeter høj. Han er mørklødet og har et udenlandsk udseende, men taler dansk. Manden var iklædt mørkt tøj og sort strikhuse og handsker og beskrives som usoigneret.
  Hvis man har oplysninger i sagen, kan politiet kontaktes på 1-1-4.
  Lige nu får vi henvendelser om mistænkelg mørkløddet mand, som udgiver sig for at være sygeplejerske ved ældreboliger, Haderslev N #politidk
  
  